Bratislava 16. 9. 2003
Číslo: 3233/03-1.12./ak

R O Z H O D N U T I E

Ministerstvo životného prostredia Slovenskej republiky vydáva podľa § 10 ods. 1 a § 11 ods. 1 zákona NR SR č. 127/1994 Z.z. o posudzovaní vplyvov na životné prostredie v znení neskorších predpisov, na základe zámeru "Malá vodná elektráreň na rieke Hron – Hronská Dúbrava”, ktorý sa má realizovať na rieke Hron v r.km 142,9 (hať), predloženého navrhovateľom HYDRO-ENERGY, a.s., a po ukončení zisťovacieho konania, toto rozhodnutie:

Navrhovaná činnosť, "Malá vodná elektráreň na rieke Hron – Hronská Dúbrava”, uvedená v predloženom zámere

s a   n e b u d e   p o s u d z o v a ť

podľa zákona NR SR č. 127/1994 Z.z. o posudzovaní vplyvov na životné prostredie v znení neskorších predpisov. Pre uvedenú činnosť je preto možné požiadať povoľujúci orgán o povolenie podľa osobitných predpisov.

O d ô v o d n e n i e

Dňa 26.6.2003 navrhovateľ HYDRO-ENERGY, a.s. (ďalej len "navrhovateľ”), predložil Ministerstvu životného prostredia SR (ďalej len "MŽP SR”) podľa § 7 zákona NR SR č. 127/1994 Z.z. o posudzovaní vplyvov na životné prostredie v znení neskorších predpisov, (ďalej len "zákon”) zámer "Malá vodná elektráreň na rieke Hron – Hronská Dúbrava". Jeho predmetom je výstavba a prevádzka riečnej malej vodnej elektrárne s pevným haťovým stupňom (Jamborov prah) vysokým 0,8 m, na ktorom je umiestnená hradiaca konštrukcia s hradiacou výškou klapiek 2,7 m. Jej súčasťou sú tri kaplanové turbíny s celkovým výkonom 1,21 MW. 
Dňa 1.7.2003 MŽP SR na základe odôvodnenej žiadosti navrhovateľa upustilo podľa § 7 ods. 8 zákona od požiadavky variantného riešenia zámeru. 
V rámci zisťovacieho konania MŽP SR rozoslalo zámer v zmysle § 8 ods.1 zákona na zaujatie stanoviska nasledovným účastníkom procesu posudzovania (kurzívou sú uvedené ich stanoviská):
•	Ministerstvo životného prostredia SR – odbor ochrany vôd: Nepredložilo stanovisko.
•	Obec Hronská Dúbrava: Z dôvodu ochrany pred veľkou vodou z vyústenia Breznického potoka žiada o predĺženie drénu a ochrannej hrádze – brehovej úpravy pravej strany Hrona až do ústia Breznického potoka po štátnu cestu I/50. Ďalej žiada o také riešenie, pri ktorom nedôjde k zvýšeniu hladiny podzemnej vody v obci a tým ohrozeniu domov č. 171, 173 a 177. Upozorňuje, že predložený zámer nerieši odvedenie povrchových vôd z poľnohospodárskej pôdy pozdĺž vzdutia Hrona, odvedenie vôd z otvorenej kanalizácie z obce cez železničné priecestie kolmo na Hron, ani odvedenie vôd z kanalizácie zo železničnej stanice. Napriek uisteniu uvedenému v predloženom zámere obec príde o dôležité príjmy z vodnej turistiky, preto navrhuje spracovať urbanistickú štúdiu využitia územia v okolí navrhovanej MVE pre športovo-rekreačnú činnosť. Považuje za potrebné prispôsobiť pravú hrádzu pre táborisko a pre vstup a výstup splavu. Žiada prerokovať technické riešenie biokoridora so Štátnou plavebnou správou Bratislava, pričom navrhuje jeho profil v tvare širokého U, rozšírenie na 4 m a predĺženie o 50 m na oboch koncoch (splavnenie pre turistické pramice a väčšie člny). Nesúhlasí s trvalým záberom pôdy na súkromných pozemkoch (len na pozemkoch správcu toku) a navrhuje porovnať predložený zámer so zámermi z roku 1993 a 1996, so stanoviskom MŽP SR z 8.10.1997 a s územným rozhodnutím OÚ v Žiari nad Hronom z roku 1998.
•	Obec Trnavá Hora: Bez pripomienok.
•	Obec Hronská Breznica: Nesúhlasí s predloženým zámerom. Navrhované vzdutie Hrona by zatopilo časť územia medzi štátnymi cestami I/50 a III/5257 Hronská Breznica spojka, kde má byť podľa platného územného rozhodnutia ČOV obce (zaplávené by boli aj pivnice rodinných domov), pozemok medzi štátnou cestou I/50 a miestnou komunikáciou pri rodinnom dome č. 1, kde by sa voda vracala cez cestné priepusty v km 3,360 – 3,652 – 3,772 a šachta na vodovodnom potrubí na ľavom brehu Hrona pre obec Hronská Dúbrava. Trvalé vzdutie hladiny odporúča len po lávku pre chodcov cez Hron.
•	Obec Budča: Nepredložila stanovisko.
•	Okresný úrad v Žiari nad Hronom: Stanovisko predložil len odbor životného prostredia. Z hľadiska jednotlivých úsekov štátnej správy na tomto odbore posudzovanie predloženého zámeru odporúča len štátna správa ochrany prírody a krajiny, a to z dôvodu, významného zásahu do nadregionálneho biokoridoru Hron, najmä prehradením jeho toku, narušením existujúcich brehových línií s príslušnou biocenózou a zvýšením hladiny v zdrži. Ostatné úseky štátnej správy na odbore životného prostredia posudzovanie predloženého zámeru nepožadujú. Záver z hľadiska celého odboru je taký, že posudzovanie sa nepožaduje z dôvodu, že "Vodné dielo Hronská Dúbrava" už bolo posudzované podľa zákona a MŽP SR vydalo súhlasné stanovisko.
•	Okresný úrad vo Zvolene: Stanovisko predložil len odbor životného prostredia. Z hľadiska ochrany prírody upozorňuje na funkciu Hrona ako významného biokoridora nadregionálneho významu, ktorú je možné zachovať len rešpektovaním Hrona ako organického celku a nedelením ho umelými prekážkami. Tiež upozorňuje, že v mieste realizácie zámeru je Hron zaťažovaný odpadovými vodami, preto nie je žiaduce znižovať jeho samočistiacu schopnosť znižovaním turbulentného prúdenia vody. Z hľadiska vodného hospodárstva upozorňuje na podzemné inžinierske siete v území medzi miestnou komunikáciou a štátnou cestou III/5257, ktoré bude zatopené, na potrebu rešpektovať výuste popod štátnu cestu I/50, ktoré sú priamo zaústené do Hrona a na to, že obec Hronská Breznica má spracovanú PD odkanalizovania obce, vrátane ČOV, ktorej výusť je vedená cez cestný priepust do Hrona  na kóte 264,50 m.n.m., pričom trvalá hladina vody má byť na kóte 264,30 m.n.m.. Odbor životného prostredia žiada posudzovanie predloženého zámeru podľa zákona.
•	OR Hasičského a záchranného zboru v Žiari nad Hronom: Bez pripomienok.
•	Obvodný banský úrad Banská Bystrica: Bez pripomienok.
•	SAŽP Banská Bystrica: Upozorňuje, že podľa RÚSES okresu Zvolen je na dotknutom úseku Hrona navrhované obmedzenie výstavby MVE v maximálnej miere, zachovanie pôvodnej morfológie toku, nezasahovanie do hydrologického režimu toku a eliminovanie, prípadne zakázanie antropických aktivit. Prikláňa sa k nulovému variantu. K samotnému zámeru má nasledovné pripomienky (doslovný prepis):
·	V kapitole 8 je chybné konštatovanie, že zámer realizácie MVE nie je v rozpore s ÚPD záujmového územia. Obec Hronská Dúbrava nemá aktualizovaný územný plán (pôvodný ÚPN obce je z roku 1970). 
·	Umiestnenie MVE je na okraji ochranného pásma cesty I. triedy I/50, zaradenej do medzinárodnej cestnej siete E 571. Ochranné pásmo existujúcej 4-pruhovej cesty (výhľadovo rýchlostnej cesty R1 – Bratislava – Banská Bystrica) je potrebné rešpektovať pre výhľadovú kategóriu cesty vo vzdialenosti 100 m od osi krajnej vozovky. Navrhovaná prístupová cesta bude zaradená do miestnych účelových komunikácií a jej napojenie na pôvodnú cestu I/50 v Hronskej Dúbrave bude potrebné prejednať s príslušným orgánom cestnej / železničnej správy (stavba v ochrannom pásme železničnej stanice).
·	Pri návrhu biokoridoru autori vychádzali z príkladov z Holandska. Vzhľadom na odlišnosti oboch krajín v geomorfológii i v druhovom zložení rýb žijúcich v tokoch považujeme za vhodné venovať viac pozornosti technickému riešeniu biokoridoru, hlavne jeho pozdĺžnemu sklonu, hĺbke vody v priehradkách, rýchlosti prúdenia – nemala by presiahnuť 0,7 m3s-1, šírke dna a opevneniu biokoridoru. 
·	Hron je splavná rieka pre vodácke športy. Vybudovaním zámeru dôjde k prerušeniu významnej vodnoturistickej trasy. Biokoridor nie je riešený tak, ako sa uvádza v kapitole 6.4 že sa ním môže vykonávať splav na turistických pramiciach a člnoch. Sklon 6° neumožní kontinuálne prepojenie hladín a pri skokovitom prepade nie je možné previesť člny, tieto bude potrebné prenášať, čo v tak úzkom priestore MVE bude veľkým problémom. V kapitole sa síce uvádza, že "haťový profil sa vybaví tak, aby bol umožnený bezproblémový prenos plavidiel", ale v grafickej prílohe to nie je zdokumentované. 
·	Vo Zvolene ( t.j. cca 13 km od navrhovaného profilu MVE Hronská Dúbrava) sa nachádza pre ryby nepriechodný stupeň so sporadicky fungujúcim rybochodom, ktorý selektívne zamedzuje normálnu protiprúdovú migráciu rýb v Hrone. 
·	Realizáciou   predmetnej    MVE    by  sa  súvislejší, dlhší   úsek   Hrona  od hati  vo  Veľkých Kozmálovciach po Zvolen rozštiepil na dva kratšie, navzájom izolované segmenty. To by znamenalo začiatok systematického znehodnocovania rieky Hron sústavou MVE (ďalšie v smere toku sú reálne plánované práve prostredníctvom fy "Lahky desing consulting"!) podobne ako na rieke Váh, ktorú v tomto smere možno považovať za odstrašujúci príklad jednostranných technokratických postupov.
·	Nemožno preto predmetnú MVE Hronská Dúbrava posudzovať samostatne a izolovane, vytrhnutú z kontextu celej ekológie riečneho ekosystému Hrona.
·	Rozhodujúce negatívne pôsobiace vplyvy sústavy MVE: 
-	zmena prúdivého prostredia na pomaly tečúce až stojaté,
-	zastavenie transportu živín, 
-	zabahňovanie nadhatia, 
-	selektivita až zamedzenie migrácií vodných živočíchov,
-	znehodnocovanie genofondu ichtyofauny blízkou príbuzenskou plemenitbou (inbreeding)
·	Parametre navrhovaného biokoridoru vonkoncom nevyhovujú etologickým potrebám prítomnej ichtyofauny a bentofauny.
•	Štátna ochrana prírody SR: Nepredložila stanovisko.
Stanovisko k predmetnému zámeru predložil aj Ján Oravec, občan Hronskej Breznice. Pýta sa, prečo sa navrhovaná MVE nenazýva "Hronská Breznica", ale "Hronská Dúbrava". Upozorňuje na kolíziu navrhovanej činnosti s niektorými inžinierskými sieťami. Ide o Pohronský skupinový vodovod (vlastník Stredoslovenská vodárenská spoločnosť, a.s., Banská Bystrica) a vysokotlakový rozvod plynu (vlastník SPP, odštepný závod Prievidza), umiestnené na ľavej strane Hrona od r.km 143,1 smerom na Jalnú, v miestach, kde sa navrhuje biokoridor. Ďalej je to telefónny kábel (vlastník SSE, a.s., Žilina) cca 20 m nad lávkou pre peších a diaľkový optický telefónny kábel (vlastník ST) 5 m nad telefónnym káblom. Na ľavej strane Hrona pri štátnej ceste I/50 a na pravej strane Hrona pri železničnej trati sú umiestnené manipulačné šachty miestneho vodovodu Hronská Breznica – Hronská Dúbrava. Upozorňuje aj na riziko povodní. Predpokladá, že šírka 50 m priepadovej koruny nebude stačiť a dôjde k zatopeniu detského ihriska, obecného úradu a priľahlých domov v Hronskej Breznici, voda potečie cez poľnohospodársku pôdu a futbalové ihrisko v Hronskej Dúbrave a následne bude ohrozovať železničnú stanicu a trakčnú napájaciu stanicu. Chce byť pozvaný na rokovanie v rámci územného a stavebného konania.
V rámci zisťovacieho konania bola navrhovaná činnosť porovnaná s posúdenou činnosťou "Vodné dielo Hronská Dúbrava" (navrhovateľ Amikus, s.r.o.). Záverečné stanovisko, v ktorom MŽP SR vyjadrilo súhlas s touto činnosťou s príslušnými podmienkami, bolo vydané dňa 8.10.1997. Záverečné stanovisko nemá zo zákona časovo obmedzenú platnosť. Je nutné konštatovať, že obidve navrhované činnosti sa navzájom vylučujú. "Vodné dielo Hronská Dúbrava" je navrhované na Hrone v r.km 143,07, t.j. vo vzdialenosti 170 m od miesta realizácie navrhovanej "Malej vodnej elektrárne na rieke Hron – Hronská Dúbrava” proti smeru toku Hrona. Hradiaca výška navrhovanej "Malej vodnej elektrárne na rieke Hron – Hronská Dúbrava” je menšia, než hradiaca výška posúdeného "Vodného diela Hronská Dúbrava".
V zisťovacom konaní bolo otvorených viacero problémových okruhov. Z hľadiska posudzovania vplyvov na životné prostredie je najvýznamnejší problém vplyvu navrhovanej činnosti z hľadiska ochrany prírody a krajiny. Ide najmä o bariérový efekt MVE, ktorý negatívne ovplyvní funkciu Hrona ako nadregionálneho biokoridora. Ďalej ide o zmenu charakteru dna (zabahňovanie), charakteru prúdenia vody a o vplyv na brehové porasty. Táto problematika bola posúdená v rámci posudzovania činnosti "Vodné dielo Hronská Dúbrava". Posun 170 m oproti miestu realizácie tejto činnosti nie je z hľadiska uvedených vplyvov významný. MŽP SR berie do úvahy aj skutočnosť, že rozsah navrhovanej činnosti (výška hrádze) je menší než rozsah posúdenej činnosti "Vodné dielo Hronská Dúbrava". Ostatné problémové okruhy (vplyv na rekreačnú funkciu dotknutého územia, protipovodňová ochrana, regulácia výšky hladiny podzemných vôd, ochrana inžinierskych sieti) nie sú dôvodom pre posudzovanie navrhovanej činnosti podľa zákona, zčasti preto, že aj týchto problémov sa dotklo posudzovanie činnosti "Vodné dielo Hronská Dúbrava", a zčasti preto, že ide o technické problémy, ktoré je možné efektívne riešiť v rámci územného a stavebného konania. Vzhľadom k tomu MŽP SR rozhodlo tak, ako je uvedené vo výrokovej časti tohto rozhodnutia a odporúča, aby povoľujúci orgán v územnom a stavebnom konaní vzal do úvahy aj odporúčajúce podmienky pre etapu prípravy a realizácie činnosti  uvedené v záverečnom stanovisku vo veci "Vodné dielo Hronská Dúbrava" zo dňa 8.10.1997, ako aj pripomienky účastníkov zisťovacieho konania uvedené v odôvodnení tohto rozhodnutia.

P o u č e n i e

	Proti tomuto rozhodnutiu možno podať do 15 dní od jeho doručenia rozklad podľa § 61 ods. 1 zákona č. 71/1967 Zb. o správnom konaní (správny poriadok) na Ministerstvo životného prostredia Slovenskej republiky.

Ing. Viera Husková
riaditeľka odboru posudzovania 
vplyvov na životné prostredie

Doručuje sa: 	HYDRO-ENERGY, a.s., Kladnianska 34, 821 05 Bratislava 2